**พื้นฐานการถ่ายภาพ**

**โหมดการถ่ายภาพ(Shooting Mode)**

การปรับตั้งโหมดการถ่ายภาพ เป็นขั้นตอนสุดท้ายในการปรับตั้งก่อนการถ่ายภาพ ซึ่งโดยแท้จริงแล้วก็คือการปรับค่าการรับแสง(Exposure)ของกล้องนั่นเอง อันประกอบด้วย ค่าความไวแสง(Sensitivity)รูรับแสง(Aperture)และความเร็วชัตเตอร์(Shutterspeed) ในที่นี้ให้ปรับค่าความไวแสงเสียก่อน แล้วค่อยตั้งโหมดของการถ่ายภาพ ซึ่งเป็นการปรับตั้งค่ารูรับแสงและความเร็วชัตเตอร์เป็นหลักโดยทั้งสองค่านี้จะก่อให้เกิด(Effect)ต่อภาพขึ้นอยู่กับว่าต้องการสร้างอารมณ์ภาพอย่างไร กล้องD-SLR ได้ให้โหมดการถ่ายภาพอย่างหลากหลาย โดยสามารถจำแนกรายละเอียดต่าง ๆ ได้ดังนี้

1. **M (Manual) ระบบปรับตั้งเอง**

เป็นระบบการปรับตั้งเองทั้งหมด ไม่ว่าจะเป็นค่ารูรับแสงหรือความเร็วชัตเตอร์ โดยในโหมดนี้กล้องได้ให้มิเตอร์วัดแสงในการบอกค่าว่า Over (สว่างเกินไป) หรือ Under Dxposure (มืดเกินไป) ไปกี่สต๊อป ในขณะทำการปรับตั้งค่าการรับแสงของกล้อง โดยเฉพาะกล้องที่มีระบบ Live View สามารถที่จะเห็นผลที่เกิดขึ้นในขณะทำการปรับค่า Exposure ซึ่งเหมาะสำหรับการถ่ายภาพที่ต้องการความละเอียดอ่อนเฉพาะตัว อารมณ์ และบรรยากาศของภาพมากกว่าความถูกต้องของการวัดแสง

1. **Full Auto ระบบอัตโนมัติเต็มระบบ**

เป็นระบบ Auto ที่กล้องปรับตั้งเองให้ทั้งหมดตามโปรแกรมที่มีอยู่ภายในตัวกล้อง โดยที่ผู้ถ่ายไม่สามารถปรับตั้งอะไรได้เลย ซึ่งมีข้อจำกัดมาก ในโหมดนี้เหมาะกับผู้ที่ไม่มีความรู้ทางด้านการถ่ายภาพ หรือในกรณีที่ต้องการการถ่ายภาพแบบฉับพลันทันด่วนที่ไม่มีเวลาในการพิจารณาการปรับตั้งกล้อง(Snapshot)

1. **P (Program) ระบบโปรแกรม**

เป็นระบบที่กล้องปรับตั้งเองทั้งหมดเหมือนระบบ Full Auto แต่แตกต่างกันตรงที่ระบบนี้ได้ให้ผู้ถ่ายสามารถปรับเปลี่ยนค่าบางอย่างได้ตามที่ต้องการ เช่น ค่า ISO ค่าการชดเชยแสง เป็นต้น ซึ่งให้ความยืดหยุ่นมากกว่าระบบ Full Auto

1. **AV, A (Aperture Priority)**

ในโหมดนี้กล้องยอมให้ผู้ถ่ายปรับตั้งค่ารูรับแสง โดยที่กล้องจะเลือกค่าความเร็วชัตเตอร์ให้โดยพื้นฐานของค่า “EV” ที่วัดได้จากการวัดแสงของมิเตอร์ภายในตัวกล้อง ซึ่งจุดสำคัญของโหมดนี้เพื่อต้องการให้ผู้ถ่ายได้ควบคุมความชัดลึกของภาพโดยผ่านการปรับค่ารูรับแสงนั่นเอง

1. **TV, S (Shutter Priority)**

ในโหมดนี้ผู้ถ่ายสามารถเลือกความเร็วชัตเตอร์ โดยกล้องจะเลือกค่ารูรับแสงให้โดยใช้พื้นฐานของค่า “EV” ที่วัดได้จากการวัดแสงของมิเตอร์ภายในตัวกล้อง ทั้งนี้การเลือกความเร็ว ชัตเตอร์เพื่อให้ได้ผลลัพธ์ (Special Effects) ที่ต้องการได้ เช่นการถ่ายภาพน้ำตก ภาพการเคลื่อนไหว (Movement) เป็นต้น

**การถ่ายภาพในระบบ Scene Mode**

Scene Mode หรือโปรแกรมสำเร็จรูปที่กล้องจัดเตรียมไว้ให้ เพื่อถ่ายภาพในสถานการณ์ต่าง ๆ ให้เหมาะสม ผู้ใช้เพียงแต่เลือกว่าจะใช้โหมดอะไรสำหรับการถ่ายภาพที่ต้องการ แล้วตัวกล้องจะเปิด หรือเลือกฟังก์ชั่นต่างๆ ที่จำเป็นสำหรับการถ่ายภาพในแบบต่าง ๆ ที่ต้องการมาให้เอง โดยผู้ใช้ไม่จำเป็นต้องเรียนรู้ระบบต่างๆ ของกล้องให้ยุ่งยาก

* **Portrait** โปรแกรมถ่ายภาพบุคคล เป็นโปรแกรมสำเร็จรูป ที่จะช่วยให้การถ่ายภาพบุคคลเต็มตัวหรือครึ่งตัว ทั้งแนวตั้งหรือแนวนอน เน้นโฟกัส และวัดแสงที่ตัวบุคคลเป็นหลัก โดยมีโครงสร้างของตัวแบบในลักษณะต่าง ๆ เพื่อช่วยจัดองค์ประกอบของภาพ พร้อมทั้งเปิดระบบไฟแฟลชลดแสงตาแดง
* **Landscape** โปรแกรมถ่ายภาพทิวทัศน์เป็นสำหรับการถ่ายภาพทิวทัศน์ กล้องจะปรับโฟกัสไปที่ไกลสุดสายตา (Infinity) เมื่อใช้ระบบนี้กล้องจะปิดแฟลชในตัว พร้อมกับปรับขนาดรูรับแสงให้เล็ก ๆ เพื่อให้ภาพมีช่วงความชัดลึกมากที่สุด

**\*Tip\*** โปรแกรมนี้ช่วยให้สามารถถ่ายภาพทิวทัศน์ผ่านกระจกได้ดี เช่น ขณะอยู่ในเครื่องบิน หรือภายในห้องโดยถ่ายผ่านกระจกออกไปด้านนอก ต้องจำไว้ว่า ถ้าต้องการถ่ายวิวควรปรับซูมเลนส์ไปที่ช่วงมุมกว้าง จะเหมาะที่สุด

* **Sports** โปรแกรมถ่ายภาพกีฬา หรือสิ่งที่มีการเคลื่อนไหวเร็วๆ กล้องจะเลือกใช้ความเร็วชัตเตอร์สูง ๆ ยกเลิกการใช้ไฟแฟลช ปรับระบบการถ่ายภาพเป็นแบบต่อเนื่อง และปรับความไวแสง ISO ให้มีความไวสูง ๆ เพื่อถ่ายภาพสิ่งที่มีการเคลื่อนไหวเร็ว ๆ ให้เห็นหยุดนิ่ง
* **Night Portrait** โปรแกรมสำเร็จรูปสำหรับการถ่ายภาพบุคคลตอนกลางคืน ที่ฉากหลังมีความสว่างอยู่บ้าง เช่น อาคารที่มีไฟฟ้าประดับสวยงาม ไฟประดับในงานเฉลิมฉลองต่าง ๆ หรือ ในสถานที่ที่มีความสว่างพอสมควร โดยใช้แฟลชด้วย กล้องจะปรับความเร็วชัตเตอร์ต่ำ ๆ ตามสภาพแสงในขณะนั้น เพื่อให้ฉากหลังที่มีความสว่างเห็นชัดเจนขึ้น
* **Close up** โปรแกรมสำเร็จรูปสำหรับถ่ายใกล้ ๆ เช่น ดอกไม้ แมลง สิ่งของเล็ก ๆ กล้องจะปรับความไวแสงให้สูงขึ้น เน้นรูรับแสงแคบลงเพื่อให้ความชัดครอบคลุมวัตถุ ถ้าเป็นกล้องแบบคอมแพค จะปรับโฟกัสได้ใกล้กว่าปกติมาก กล้องบางรุ่นระยะห่างจากเลนส์ถึงวัตถุประมาณ 1 ซม.เท่านั้น